Loop lig vir haaie in dié gebiedeFoto bloot ter illustrasie. (Foto: Oleksandr Sushko / Unsplash) Die Nasionale Seereddingsinstituut (NSRI) waarsku inwoners aan kusgebiede in die Suid- en Oos-Kaap om paraat te wees wanneer hulle in die see is, aangesien verhoogde haai-aktiwiteit langs die kuslyn opgemerk is. Baaiers, roeiers, brander- en lyfplankryers asook vlieërbranderplankryers word veral gemaan om versigtig te wees. Luidens die NSRI se verklaring is verhoogde haai-aktiwiteit die afgelope paar weke langs die kuslyn van Mosselbaai tot Plettenbergbaai in die Suid-Kaap, en van Stormsrivier tot by Tsitsikamma in die Oos-Kaap opgemerk. Dié aktiwiteit kom voor tot in Jeffreysbaai. ŉ Groot haai is Woensdag in die branders by Secrets Beach in Jeffreysbaai opgemerk. Branderplankryers wat ten tyde van die voorval in die see was, het die water egter sonder probleme verlaat. “In samewerking met plaaslike munisipaliteite doen ons ŉ beroep op die publiek om paraat te wees wanneer hulle in die see in dié gebiede swem.”